VSRS Sklep I R 187/2022
Sodna praksa Vrhovnega sodišča, 2023-02-22

Karmen Iglič Stroligo (preds.), dr. Ana Božič Penko (poroč.), Vladimir Horvat

določitev krajevne pristojnosti po višjem sodišču - delegacija pristojnosti iz drugih tehtnih razlogov - dovoljenost predloga za delegacijo - ponoven predlog za delegacijo pristojnosti - ne bis in idem - nedovoljen predlog - zavrženje predloga za delegacijo pristojnosti

Ne drži uvodna navedba v tu obravnavanem predlogu, da naj bi bil ta vložen zaradi novih dejstev, pač pa so ta obstajala že ob odločanju s sklepom z dne 7. 9. 2022. Ta odločitev pa pomeni procesno oviro za ponovno odločanje o isti stvari. Predlog je zato neutemeljen in ga je Vrhovno sodišče zavrglo.

1. Za odločanje o tožbi in o nasprotni tožbi je stvarno in krajevno pristojno Okrajno sodišče v Mariboru. Toženec oziroma tožnik po nasprotni tožbi A. A. je predlagal prenos krajevne pristojnosti na drugo stvarno pristojno sodišče in sicer, kot pojasnjuje v predlogu, na podlagi novih dejstev. Nadaljuje, da je bila pri Okrajnem sodišču v Mariboru zoper Republiko Slovenijo vložena tožba za povrnitev škode, ki jo je povzročilo navedeno sodišče. To se je izreklo za krajevno nepristojno in tožbo odstopilo krajevno pristojnemu Okrožnemu sodišču v Ljubljani. V tožbi se Okrajnemu sodišču v Mariboru očita, da v več postopkih sodi protizakonito in pristransko v škodo A. A.; pri tem pove, da ne gre zgolj za njegovo nestrinjanje z odločitvami sodišča. Po 23. členu Ustave RS ima pravico do neodvisnega in nepristranskega sodišča, kar Okrajno sodišče v Mariboru zagotovo ni. Prepričan je, da sodniki navedenega okrajnega sodišča sodijo v njegovo škodo iz maščevanja, saj je zoper več okrajnih in okrožnih sodnikov podal prijavo pri Specializiranem državnem tožilstvu v Ljubljani. K maščevanju in pristranskemu sojenju pa jih bo gotovo vzpodbudila tudi odškodninska tožba zoper Republiko Slovenijo. Meni, da vse navedeno predstavlja tehtne razloge za prenos krajevne pristojnosti in da je taka tudi ustaljena sodna praksa Vrhovnega sodišča.

3. Vrhovno sodišče lahko na predlog stranke ali pristojnega sodišča določi drugo stvarno pristojno sodišče, da postopa v zadevi, če je očitno, da se bo tako lažje opravil postopek ali če so za to drugi tehtni razlogi (67. člen Zakona o pravdnem postopku; v nadaljevanju ZPP).

4. Predlog za prenos krajevne pristojnosti je bil vložen 29. 11. 2022. Vrhovno sodišče ugotavlja, da je predlog za prenos krajevne pristojnosti A. A. prvič podal že 19. 8. 2022 in da je v tem predlogu med drugim uveljavljal tudi okoliščini, da je zaradi protizakonitega in pristranskega sojenja vložil tožbo zoper Republiko Slovenijo, ravnanje okrajnih, okrožnih in višjih sodnikov v Mariboru pa naznanil Specializiranemu državnemu tožilstvu Republike Slovenije. O tem predlogu je Vrhovno sodišče odločilo s sklepom I R 120/2022 z dne 7. 9. 2022.

5. Tako ne drži uvodna navedba v tu obravnavanem predlogu, da naj bi bil ta vložen zaradi novih dejstev, pač pa so ta obstajala že ob odločanju s sklepom z dne 7. 9. 2022. Ta odločitev pa pomeni procesno oviro za ponovno odločanje o isti stvari. Predlog je zato neutemeljen in ga je Vrhovno sodišče zavrglo.

Zakon o pravdnem postopku (1999) - ZPP  - člen 67

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.